<classify> TUME ya Vyuo V ikuu Tanzania TCU imevifuta vyuo vikuu viwili, kusitisha utoaji wa mafunzo kwa vyuo vitano pamoja na kuzuia udahili wa wanafunzi wapya katika vyuo saba nchini.Hatua hiyo inatokana na matokeo ya ukaguzi uliofanywa na Tume hiyo kubaini kuwepo kwa changamoto mbalimbali zinazoathiri utoaji wa elimu bora katika baadhi ya vyuo nchini, ikiwemo tatizo la rasilimali watu na fedha pamoja na miundombinu. Akizungumza na waandishi wa habari jana Dar es Salaam, Katibu Mtendaji wa TCU, Profesa Charles Kihampa pichani alisema kutokana na uamuzi huo, wanafunzi waliokuwa wakisoma katika vyuo hivyo watahamishiwa katika vyuo vingine kuendelea na masomo.Mwaka 2016, TCU ilifanya ukaguzi maalumu wa kuhakiki ubora katika vyuo vya elimu ya juu nchini. Tume iliendelea kufanya ukaguzi wa kawaida na wa kushtukiza katika baadhi ya vyuo vikuu kwa mujibu wa sheria na taratibu zilizopo na kubaini changamoto hizo, alisema Profesa Kihampa. Alisema kutokana na changamoto za ubora zilizobainishwa katika ukaguzi uliofanywa, na kwa kuzingatia umuhimu wa kuwa na wahitimu wenye kukidhi viwango bora vya elimu kitaifa na kimataifa kwa manufaa yao binafsi, jamii zao na Taifa kwa ujumla, tume ilichukua maamuzi hayo ikiwemo kuvifuta baadhi ya vyuo.Vituo 2 vilivyofutwa Profesa Kihampa alisema tume imefuta vibali vilivyoanzisha vituo viwili ambavyo ni Chuo Kikuu cha Teofilo Kisanji- Kituo cha Tabora TEKU-Tabora Centre na Chuo Kikuu cha Mtakatifu Yohana cha Tanzania- Kituo cha Msalato SJUT- Msalato Centre. Aidha, alisema tume hiyo imeamuru wanafunzi wote wanaoendelea na masomo kuhamishwa mara moja kabla ya kuanza kwa muhula wa kwanza wa mwaka wa masomo 2018 2019.Vilivyositishiwa utoaji wa mafunzo Profesa Kihampa alisema TCU pia imesitisha utoaji wa mafunzo kwa ngazi zote kwenye vyuo vitano na kuamuru wanafunzi wote wanaoendelea na masomo wahamishiwe katika vyuo vikuu vingine. Alivitaja vyuo hivyo kuwa ni Chuo Kikuu cha Mlima Meru MMU, Chuo Kikuu cha Bagamoyo UoB, Chuo Kikuu cha Eckernforde Tanga ETU, Chuo Kikuu cha Kilimo na Teknolojia cha Jomo Kenyatta- Kituo cha Arusha JKUAT-Arusha Centre na Chuo Kikuu Kishiriki cha Josiah Kibira JOKUCo.V yuo hivi viko chini ya uangalizi maalumu na hivyo haviruhusiwi kudahili wanafunzi wapya kwa ngazi zote za masomo kuanzia astashahada, stashahada, shahada, shahada ya uzamili hadi shahada ya uzamivu kwenye programu zote za masomo, alieleza. Vilivyozuiliwa kudahili wanafunzi wapya Pia Katibu Mtendaji wa TCU alisema wamezuia udahili wa wanafunzi wapya kwa ngazi zote za masomo na katika programu zote kwenye vyuo vikuu saba.Alivitaja vyuo hivyo kuwa ni Chuo Kikuu cha Kimataifa cha Kampala nchini Tanzania KIUT, Chuo Kikuu cha Teofilo Kisanji TEKU, Chuo Kikuu Kishiriki cha Marian MARUCo, Chuo Kikuu Kishiriki cha Kumbukumbu ya Kardinali Rugambwa CARUMUCo na Chuo Kikuu cha Kumbukumbu ya Sebastian Kolowa SEKOMU. V ingine ni Chuo Kikuu cha Mtakatifu Yohana cha Tanzania- Kituo cha Mtakatifu Marko SJUT-St.Marks Centre na Chuo Kikuu cha Umoja wa Afrika Tanzania UAUT kilichopo Kigamboni jijini Dar es Salaam. V yuo hivi pia vipo chini ya uangalizi wa tume, vitaendelea kutoa mafunzo kwa wanafunzi wanaoendelea na masomo, lakini hawaruhusiwi kudahili wanafunzi wapya kwa ngazi zote za masomo kwenye programu zote za masomo mpaka hapo itakapoamriwa vinginevyo, alieleza.Alivitaka vyuo hivyo vilivyotajwa kuzingatia na kutekeleza maelekezo hayo, na kuwataka wanafunzi wote wanaotakiwa kuhama kuwasiliana na vyuo vyao kwa ajili ya maelekezo kuhusu taratibu za kuhama na vyuo wanavyotakiwa kuhamia. Naye Mwakilishi wa Bodi ya Mikopo ya Wanafunzi wa Elimu ya Juu HESLB, Deus Changala aliwataka wanafunzi wote wanaotakiwa kuhama vyuo vyao na wana mikopo kutokuwa na wasiwasi kwa kuwa mikopo yao itahamishiwa kwenye vyuo wanavyohamia.  <topic>: KITAIFA 